**In-A-Gadda-Da-Vida** on Iron Butterflyn menestysalbumi. Se julkaistiin kesäkuussa vuonna 1968.

Sisältö
-------

Albumi tunnetaan etenkin 17-minuuttisesta nimikappaleestaan. Raskaan ja suoraviivaisen kitarariffinsä myötä sitä on pidetty yhtenä ensimmäisistä heavy metal -genren kappaleista. Kappale sisältää pitkät urku- ja kitarasoolot, sekä myös tuohon aikaan harvinaisena pidetyn rumpusoolon keskellä kappaletta. Sen nimi tulee lauseesta "In the Garden of Eden". Kappaleen säveltänyt urkuri-vokalisti Doug Ingle oli esitellyt kappaleen päihtyneenä yhtyeelle ja rumpali Ron Bushy kirjoitti Inglen epäselvästi lausumat sanat foneettisesti ylös. Kappaleesta julkaistu editoitu single-versio nousi top-30:een ja siitä tuli suosittu radiohitti. 

Muista albumin kappaleista "Most Anything You Want" ja "Flowers and Beads" edustavat kevyempää 1960-luvun pop-henkistä rockia, kun taas "My Mirage", "Termination" ja nimikappaleen ohella albumin toinen tunnettu kappale "Are You Happy" ovat enemmän hard rock-vaikutteisia kappaleita.

Vuoden 1995 CD-painos sisältää bonuksina live- ja single-versiot nimikappaleesta.

Menestys
--------

Albumista tuli pitkän nimikappaleensa johdattamana välitön menestys. Se myi kultaa joulukuuhun 1968 mennessä ja pysyi Billboardin albumilistalla kaiken kaikkiaan massiiviset 144 viikkoa joista 81 top tenissä. Korkein sijoitus oli 4. Albumi oli myös vuoden 1969 myydyin albumi Yhdysvalloissa ja siitä tuli myös Atlantic Recordsin myydyin levy ennen kuin *Led Zeppelin IV* ohitti sen muutamaa vuotta myöhemmin. Tähän päivään mennessä albumi on myynyt Yhdysvalloissa nelinkertaista platinaa ja maailmanlaajuisesti noin 30 miljoonaa kappaletta. Se on maailman 40 eniten myydyn albumin joukossa.

Monissa yhteyksissä albumia on sanottu kautta aikain ensimmäiseksi platinalevyllä palkituksi albumiksi. Yhdysvaltain ääniteteollisuuden etujärjestö RIAA kehitti formaatin vuonna 1976 ja sen virallisen historian mukaan kunnia kuuluu Eagles-yhtyeen kokoelma-albumille *Their Greatest Hits 1971-1975*. Ennen vuotta 1976 julkaistuja platinaa myyneitä albumeja alettiin sertifikoida vasta 1980-luvulla ja *In-A-Gadda-Da-Vida* sai platinasertifikaatin tammikuussa 1993. Albumi lienee kuitenkin epävirallisesti ensimmäinen yli miljoona kappaletta Yhdysvalloissa myynyt äänite.

Kappaleet
---------

### A-puoli

1. Most Anything You Want – 3.44 (säv. Ingle)
2. Flowers and Beads – 3.09 (säv. Ingle)
3. My Mirage – 4.55 (säv. Ingle)
4. Termination – 2.53 (säv. Brann, Dorman)
5. Are You Happy – 4.31 (säv. Ingle)

### B-puoli

1. 
2. In-A-Gadda-Da-Vida – 17.05 (säv. Ingle)

### 1995 Deluxe Edition-version bonuskappaleet

1. 
2. In-A-Gadda-Da-Vida (live) – 18.51
3. In-A-Gadda-Da-Vida (single versio) – 2.53

Singlejulkaisut
---------------

* "In-A-Gadda-Da-Vida" (single edit) / "Iron Butterfly Theme" (edit) - heinäkuu 1968, Yhdysvallat 30.

Kokoonpano
----------

* Doug Ingle – urut, laulu
* Erik Brann – kitara, taustalaulu, laulu (kpl. 4)
* Lee Dorman – basso, taustalaulu
* Ron Bushy – rummut, perkussiot

Lähteet
-------

1. 1 2 3  RIAA - Gold & Platinum Searchable Database - June 29, 2015. Viitattu 29.6.2015.
2. 1 2  IRONBUTTERFLY.COM *www.ironbutterfly.com*. Viitattu 29.6.2015.
3. ↑  Billboard.com - Year End Charts - Year-end Albums - The Billboard 200 *web.archive.org*.  16.1.2008. Viitattu 29.6.2015.
4. ↑  RIAA - Recording Industry Association of America - June 29, 2015. Viitattu 29.6.2015.